**Sebastian folder endnu en gang de melankolske popsange ud til ekstrakoncert**  *Sebastian tryllebinder sit publikum med smukke tekster, melankolske stemme og fabelagtige guitarspil. Den 1. oktober giver den folkekære sangskriver en eftermiddags-ekstrakoncert i Store VEGA med eftertænksomme popbaskere.*

Når Sebastian går på scenen, får poesien for alvor vinger. Han ledsager sine udødelige sange med anekdoter og underfundig humor. Han forener generationer med sange, der har været soundtrack til mange danskeres liv. Nu kan de fantastiske sange nydes af endnu flere til sangerens ekstrakoncert om eftermiddagen den 1. oktober i Store VEGA.   
  
Sebastians repertoire er ikke kun tilbageskuende, for komponisten har igennem snart fem årtier hele tiden formået at gå nye veje og udfordre sin musikalitet. Med sig på scenen har Sebastian numre fra det seneste album *Øjeblikkets Mester* (2011), og sange fra et nyt album, der er sat til at udkomme i begyndelsen af september. Førstesinglen herfra ”Med dig hele vejen” er netop udgivet.

I 2015 deltog Sebastian i tv-programmet Toppen Af Poppen, hvor han fejede benene væk under et kuld af yngre, danske stjerner som Isam B, Shaka Loveles og Stine Bramsen med sine dybfølte fortolkninger af bl.a. Bramsens [”The Day You Leave Me”](https://www.youtube.com/watch?v=TYYRYAJ3T44).

Det store gennembrud kom i 1972, da Sebastian udgav det dansksprogede album *Den Store Flugt*, der med numre som ”Når lyset bryder frem” og ”Hvis du tror du er noget” skrev Sebastian ind i den danske musikhistorie, som en af de dygtigste sangskrivere inden for rock og folk.

**Sebastian og de store musical-kompositioner**

Op gennem 70´erne og 80´erne har Sebastian skrevet en perlerække af anmelderroste albums. Det musikalske udtryk er gradvist blevet udbygget og forfinet bl.a. med synthesizere og elektroniske virkemidler. Sebastian kastede sig i slut 80´erne ud i at komponere musik til teaterstykker af bl.a. Bertolt Brecht og musicals som *Skatteøen*, *Pippi* og *Ronja Røverdatter*, som han modtog en dansk Grammy for i 1992.

At opleve Sebastian i trubadur-rollen giver en både munter, men også eftertænksom aften, hvor Sebastian tager publikum gennem hele følelsesregistret. Den musikalske variation, der præger Sebastian som sangskriver, kommer i den grad til udtryk ved solokoncerterne. Der er de finurlige, de stille og tænksomme, de rockende og ikke mindst de udødelige klassikere, vi alle kan synge med på.

**Fakta om koncerten**Sebastian (DK)   
Søndag den 1. oktober, 2017 kl 15.00  
Store VEGA, Enghavevej 40, 1674 København V  
Billetpris 250 kr. + gebyr  
Billetsalget starter i dag via vega.dk og Ticketmaster